Screenshot: YouTube

MARTINA Županić jedna je od osoba koje se najviše spominju ovoga tjedna. Ova simpatizerka Živog zida autorica je videa u kojem govori protiv poreza na nekretnine. Iako praktički ništa konkretno o naknadno ukinutom porezu nije rekla, video su u par dana pogledale stotine tisuća ljudi, što joj je priskrbilo medijsku pažnju.



No, portal Zagreb.info objavio je drugu stranu priče o heroini Živog zida. Kao vlasnica propalog restorana ChevapRolls u centru Zagreba, ona je, tvrde bivši radnici, ostala dužna značajne novce.



Ivana je radila u ChevapRollsu kao servirka i tvrdi da su Martinine prijetnje radnicima bile svakodnevne.



Prisjeća se Nevena, dečka iz Slavonije, koji je u restoranu radio kao kuhar.



“On je u tom restoranu čak i spavao jer ga je Martina tjerala da radi duple smjene, noćne smjene. Plaćala mu je svega 750 kuna, točno onoliko koliko mu je bilo potrebno da plati stan”, tvrdi Ivana.



Ispričala je i kako je, tijekom radova u Gajevoj, jedan od djelatnika uvijek morao dežurati ispred restorana te snimiti trenutak kad bi netko od radnika sjeo.



“Morali smo snimiti takve prizore kako bi ona mogla poslati Gradu “dokaz” da radnici zaposleni na radovima u Gajevoj ništa ne rade”, otkriva Ivana. Tvrdi da su se radnici kod Martine stalno izmjenjivali, a onaj tko je pitao za ugovor ili plaću, ubrzo bi dobio otkaz.



Svoje iskustvo podijelila je i žena koja je kod Martine radila kao šef kuhinje.



“Radila sam kod nje kao šef kuhinje za mizernu plaću od 3000 kn. Svoje novce sam dobila nakon što sam zaprijetila da ću joj uništiti inventar ako mi ne da plaću. Mojem tati, koji joj je dao caffe aparat na korištenje, nije platila kavu u iznosu od 700 kn, a na pozive i poruke ne odgovara. Znam sve što se događalo u restoranu, koliko su ljudi radili, neki su i spavali u restoranu. Nadam se da će netko od novinara tražiti i njenu izjavu. Da svi čujemo još koju laž dotične Martine Županić”, kazala je.

Tekst se nastavlja ispod oglasa

Pernar je brani



O slučaju se oglasilo i Ministarstvo rada i mirovinskog sustava: “Slijedom operativnih saznanja o sumnji u kršenja propisa o radu kod poslodavca CHEVAPROLLS d.o.o. sa sjedištem u Zagrebu, Gajeva 8 (uključujući i zaprimljene predstavke radnika) u Plan obavljanja inspekcijskih nadzora Inspektorata rada Ministarstva rada i mirovinskoga sustava uključen je i nadzor kod toga poslodavca te je isti u tijeku.”



Predsjednik Živog zida, Ivan Vilibor Sinčić, rekao je kako nema komentara na ove optužbe, dok s druge strane Ivan Pernar žestoko brani Martinu Županić, što je vidljivo iz njegovih Facebook objava.



"Sjećam se koliki su ljudi govorili da Todorić izrabljuje radnike, da uništava poduzeća. Niti jedan medij osim Indexa to nije htio objaviti.



Najednom, četvero radnika optuži Martina Johnson Županić da im nije platila zadnje dvije plaće i da neki porez nije platila i odjedanput mediji pišu: "Martina izrabljivačica radnika" i slično.



Pođimo od pretpostavke da je Martina stvarno izrabljivač radnika i utajivač poreza, je li veća od Todorića pa da zato o njoj pišu, a o Todoriću su godinama šutjeli i pisali naslove poput "Ljubio bi bika među rogove"?



Tek kad shvatite to, može vam biti jasno koji su motivi tih medija. Razlog zašto ju napadaju je u tome što je napravila viralan video koji je doveo do toga da Plenković privremeno odgodi porez na nekretnine. Da to nije napravila, takvih naslova ne bi bilo. Žao mi je ljudi koji to ne mogu ili ne žele vidjeti", napisao je Pernar.



Martina Županić: Problemi su počeli s radovima u Gajevoj



Sama Martina Županić je nedavno za Index rekla kako su višemjesečni radovi u Gajevoj doveli do toga da nije mogla isplatiti plaće radnicima te je na kraju morala i zatvoriti restoran.

